O 'PUPOVCU I DRUŠTVU'

SDSS na sjednici Predsjedništva stranke održanoj u ponedjeljak nije donio odluku o napuštanju vladajuće koalicije . Takva odluka nije iznenadila bivšeg člana te stranke Nenada Vlahovića, predsjednika Nacionalnog vijeća Srba u Hrvatskoj.

Kako tvrdi Vlahović, predsjednik SDSS-a Milorad Pupovac neće izaći iz vladajuće koalicije jer od nje još uvijek ima koristi.

"To zaoštravanje odnosa koje vidimo po medijima, to je samo za javnost. Moj stav o politici koju posljednje tri godine vodi predsjednik SDSS-a i SNV-a je jasan. Cilj te politike je stvaranje lažnih napetosti između Vlade i SDSS-a. Pupovac i njegovo društvo će sigurno ostati u koaliciji još neko vrijeme jer mogu iz proračuna izvlačiti milijunske iznose", rekao je Vlahović.

Ipak, Vlahović ne isključuje da će se SDSS u budućnosti razići s Vladom Andreja Plenkovića.

"Moje je mišljenje da će SDSS izaći iz koalicije oko godinu dana prije parlamentarnih izbora. Tada će doći do pravih zaoštravanja odnosa, a ovo što gledamo danas je kozmetika. Izlazak iz koalicije u ovom trenutku se neće dogoditi jer bi to značilo zatvaranje ulaza u bankomat koji se zove proračun Republike Hrvatske. Pupovac će svoje unutarnje protivnike primiriti novcem poreznih obveznika", zaključio je Vlahović.

Podsjećamo, čelnici SDSS-a izjavili su kako će stranka ostati u vladajućoj koaliciji, ali da će ići u ozbiljne razgovore s partnerima. "Došli smo do krajnje granice do koje možemo ići kao stranka, da smo došli do crte koju ne možemo prijeći u svrhu obrane temeljnih demokratskih vrijednosti, vladavine prava, slobode medija, međunarodnih obveza Republike Hrvatske, prava srpske nacionalne manjine i svega onog što je s Vladom dogovoreno i potpisano i usvojeno u operativnim programima koji se tiču srpske nacionalne manjine", izjavio je u ponedjeljak nakon sjednice Predsjedništva predsjednik Kluba zastupnika SDSS-a Boris Milošević. Milorad Pupovac nije bio raspoložen za izjave.